钦定古今图书集成/明伦汇编/氏族典/第056卷 > 徐敬成
## 钦定古今图书集成/明伦汇编/氏族典/第056卷 > 徐敬成

按《陈书徐度传》：“度子敬成，幼聪慧，好读书，以识鉴知
名。起家著作郎。永定元年，随周文育侯安都征王琳，
于沌口败绩，为琳所絷。二年，得归，除太子舍人，拜湘
东郡公世子。四年，除贞威将军、豫章太守。光大元年，
华晈谋反，以敬成为假节、都督巴州诸军事、云旗将
军、巴州刺史。晈平还州。太建二年，父忧去职。寻起为”
持节、都督南豫州诸军事、南豫州刺史。四年，袭爵湘
东郡公，授太子右卫率。五年，除贞威将军、吴兴太守。
其年，随都督吴明彻北讨，以功加通直散骑常侍、云
旗将军，又进号壮武将军，镇胊山。坐诛新附，免官。寻
复为持节、都督安元潼三州诸军事、安州刺史，镇宿
豫。七年卒。赠散骑常侍，谥曰思。子敞嗣。